الشّريف محمد أمزيان (ب لأمازيغية: ⴰⵎⵖⴰⵔ ⵎⵓⵃⴰⵏⴷ ⴰⵎⵥⵢⴰⵏ)، تولد ف 1859 ف زغنغن ؤ مات ف 1912، كان مقاوم مغريبي لي حارب ستيعمار الصبليوني ف رّيف، خاصة ف لمنطقة د سلوان ف نواحي د ناضور. تولد محمد أمزيان لقلعي ف 1859 ف زغنغن، وكانت عائلتو عندها زاوية سميتها زاوية ولاد عبد السلام القلعي. قرا ف صغرو ف لمسيد ومن بعد قرا ف جاميعة لقرويين من 1887 ل 1891. ملًي سالا قرايتو رجع ل رّيف وبدا تيخدم ف لبيع و شرا د لبغال ولبݣر مابين لمغريب و لجزائر، لي كانت محتلاها فرانسا ديك الساعة. كان شّريف أمزيان محتارم بزاف ف رّيف شرقي وكان معروف ب لي هو من لقادة د لمنطقة. ف 1903، غادي يدخل بوحمارة ل رّيف و غاتبدا روينة مابين بزاف د لقبايل، شي معاه وشي ضدو. شّريف أمزيان كان ضدو و كان من ناس لي حاربوه تا جراو عليه ف 1908. ف أكتوبر 1908 غادي يختاروه لقبايل د رّيف شرقي باش يكون هو شاف ديالهم، باش تحبس لفتنة. أول مهمة ديالو كانت هي يحارب توغل د صبليون لي بداو تيدخلو لشي بلايص ف رّيف و تيحتلوها.